
2020. gada 10. septembrī

Informācija medijiem

[bookmark: _Hlk48675997]Palielinot faktoringa līniju Food Union par 6,8 miljoniem, Citadeles kopējais finansējums sasniedz 15 miljonus

[bookmark: _GoBack]Paplašinot sadarbību ar vienu no tirgus līderiem piena produktu ražošanā Baltijā, Citadele paraksta līgumu ar Food Union par faktoringa līnijas palielināšanu grupas uzņēmumiem Baltijā. Darījuma apmērs – 6,8 miljoni eiro, un kopējais finansējuma apmērs sasniedz gandrīz 15 miljonus eiro.

“Citadele ir Latvijas banka, kas sniedz finanšu pakalpojumus visā Baltijā, un mums ir svarīgi turpināt atbalstīt vietējo biznesu, lai nodrošinātu, ka ekonomiskā aktivitāte Latvijā un kaimiņvalstīs neapstājas un jaunas investīcijas turpinās, neskatoties uz sarežģīto situāciju,” uzsver Johans Akerbloms, Citadeles valdes priekšsēdētājs.

“Pārtikas ražošana ir dinamiska un ļoti izaicinoša nozare, kurā cieša un savstarpējā uzticībā balstīta sadarbība ir nozīmīga rezultātu sasniegšanā. Līdzšinējā pieredze ar Citadeli ir bijusi ļoti veiksmīga, tādēļ sadarbības paplašināšana ar faktoringu Baltijas vadošajiem saldējuma ražotājiem ir ļoti loģisks nākamais solis,” papildina Normunds Staņēvičs, Food Union grupas CEO Eiropā.

Faktoringa līnijas piešķiršana un apjoma palielināšana uzņēmumam atbrīvos finanšu līdzekļus ikdienas saimnieciskās darbības paplašināšanai. 

Food Union grupa ir starptautisks saldējuma un svaigo piena produktu ražotājs un izplatītājs, kas darbojas astoņās valstīs Eiropā un ieņem vadošas pozīcijas saldējuma tirgū Baltijā un Dānijā. Vienlaikus Food Union grupa turpina attīstību arī Āzijā.

Baltijā Food Union grupas galvenie uzņēmumi ir AS Rīgas piena kombināts (Latvija), Valmieras Piens (Latvija) un SIA Premia FFL Latvijā, kopā ieņemot vadošo pozīciju Latvijas saldējuma un svaigo piena produktu tirgū. Igaunijā Food Union grupu pārstāv Igaunijas saldējuma tirgus līderis AS Premia Tallina Külmhoone, savukārt Lietuvā – AB Premia KPC, kas ir otrs lielākais saldējuma produktu izplatītājs. 

Par banku Citadele
Citadeles misija ir modernizēt banku nozari un sniegt klientiem un biznesam visā Baltijā vairāk iespēju. 
Līdzās klasiskajiem bankas pakalpojumiem Citadele saviem klientiem piedāvā virkni jaunākās paaudzes finanšu tehnoloģijās bāzētu pakalpojumu: sākot ar mūsdienīgu lietotni, bezkontakta norēķiniem un zibmaksājumiem, un beidzot, kā pirmie Baltijā, piedāvājot atvērt kontu ar selfiju, maksāt ar gredzenu un uz mobilā tālruņa numuriem.
Citadele ir otra lielākā banka Latvijā pēc aktīviem. Citadeles grupa tiek pārvaldīta no Latvijas. Tās meitas uzņēmumi un filiāles darbojas Latvijā, Lietuvā un Igaunijā. 



Par Food Union grupu

“Food Union” ir lielākais piena pārstrādes uzņēmums Latvijā, kā arī vadošais saldējuma ražotājs Baltijas valstīs. “Food Union” grupa apvieno trīs lielākos piena pārstrādes un saldējuma ražošanas uzņēmumus Latvijā – “Rīgas piena kombināts”, “Valmieras piens” un “Rīgas Piensaimnieks” (pievienots “RĪGAS PIENA KOMBINĀTS” 2020. gada februārī), lielāko saldējuma ražotāju Igaunijā “Premia” un “Premia” Lietuvā, lielāko saldējuma ražotāju Dānijā “Premier Is” un saldējuma piegādes servisa uzņēmumu “Hjem Is”, saldējuma ražotāju Norvēģijā “Isbjørn Is” un saldējuma piegādes servisa uzņēmumu “Den Norske Isbilen”, saldējuma ražotāju Rumānijā “Alpin57Lux”, saldējuma ražotāju Baltkrievijā “Ingman Ice Cream” un Krievijā “Hladokombinat No.1”. 2018. gadā “Food Union” atvēra divas piena produktu un bērnu pārtikas ražotnes Ķīnā. 2019. gadā “Food Union” grupa Eiropā sasniedza EUR 277 miljonu apgrozījumu. “Food Union” grupā nodarbināti vairāk nekā 3100 cilvēku.

